Маричком битком је уништена Серска област, најснажнија феудална област на Полуострву. Сломљена је моћ куће Мрњавчевић и прекинута обнова српске државности. И пре Маричке битке Турци су односили победе над хришћанским армијама од којих је највећа победа код Димотике 1352. године. Ипак не би требало прецењивати турску моћ средином 14. века. Њихова држава простирала се на два континента, а Турци су увек избегавали да ратују на два фронта. У Европи су се користили несугласицама између хришћанских великаша; сукобом између Марка и Драгаша и сукобом између Лазаревића и Бранковића. У Византији је пораз Срба дочекан са одушевљењем. Манојло је освојио Сер и накратко се појавила мисао о обнови Византијске империје. Док је Манојло заузимао Сер, Турци нападају Свету Гору носећи оружје које су запленили од Срба као и опсадне справе. Манастири на Атосу претварају се у тврђаве. Нападе Турака осујетио је Јован Палеолог уз помоћ три млетачке лађе.